
O Volapükaflens Valðpo! 





Volapükaflens adelik labons fikuli gretik ven vilons spikön püki, bi no 
dabinons Volapükaflens votik, keles kanons spikön medü Volapük. Klüliko kanoy 
spikön Volapükaflenes votik medü telefon, ab suvo spikots somik no binons koteniks 
kodü neskiläd; reiddy legudiko püki, ab ven maifükoy mudi, lineg sufon paralüdi. 


Cedü ob, kod cifik fikula somik binon, das pük no binon dil lifa obsik. 
Samo, jenotis lifa obsik pidabiko no kanobs ai gudiko notodön Volapüko. Nen skiläd 
somik, no ospikobs Volapüki äs pük lifik. Ad vikodön fikuli at, binos frutik ad penön 
vödis anik aldeliko tefü jenots dela. Ekö jenots anik, kelis elifädob mudelo e tudelo 
viga pasetik: 


„Adel binon mudel. Ün göd evabobs lü susmaket ad remön härbatis e canis 
votik. Poso eremobs bänsini lä garad, keli dalabon fiam ot. Tän egevabobs lomio ad 
blümükön fidedi obsik. Esäjalob pötetis e daukis; vütimo jimatan oba enulüdof dogi. 
Pos fided elavob bovis, ereidob bukili ed eslipülob dü tim brefik; fino espatükob dogi. 
Jimatan oba evisitof jimasetani poszedelo. Ün soar desinob ad juitön 
televidaprogramis.” 


„Adel binon tudel. Balido evisitob sanani ad givön ome rezäpi oba. Dalob 
ramenön oni odelo pos düp telid poszedela ad getön medini tefik lä pötekan. Poso 
evisitobs selidöpi in zänod zifila ad remön viktualis alsotik, Lomio ekömölo, 
cblümükobs fidedi kösömik obas. Poszedelo pulil flenas komunik evisitom obis. 
Elifädobs poszedeli mu plitik kobo. Jiklinükan id ekömof ad klinükön cemis. Dü 
soar at ojuitobs televidaprogrami, keli eregistarob edelo.” 


Tü del alik, vöds anik. Somo Volapük ovedon dil lifa obsik. Vifiko 
odagebobs vödis zesüdik ad bepenön vigi obsik, e konfid pükik obas oglofon. Noe 
penolsös dö vig olsik, ab i reidolsös oni aldelo laodiko. Neodoy te minuts anik adelo 
ad atos. Otuvols, das okanols notodön jenotis lifa ai fasilikumo; sekü atos, id okanols 
spikön skilädikumo! Din meriton nemuiko steifüli!! 


Valikosi Gudikün Oles ed Olikanes 

ẸĘLOTŢT ZAHIR (2) 
fa hiel Jorge Luís Borgẹs 


Äbegob ludrinedi rojatik; in cänamon ägivons obe eli Zahir; älogedob 
oni dü timül; äsegolob sui süt ba ya äfifilikölo. Ätikob, das no dabinon könäd, 
kel no binon sümbol könädas valik, nenfino nidölas in jenav ed in fab. Ätikob 
dö el „obolon” hiela Charon; dö el „obolon,” keli äbegom hiel Belisarius; dö 
mons kildeg hiela Judas; dö dragmads jinepuedana: Lais; dö könäd vönädik, 
keli älofon bal slipölanas ela Ephesos; dö könäds kleilik magivana elas „Neits 
Milbal,” kels poso äbinons te sirküls papürik; dö mon nefiniköl hiela Isaac 
Laquedem; dö könäds largentik mäldegmil, bal pro liän alik poedota gretik, 
kelis lautan : Firdusi ägegivom rege, bi no äbinons goldiks; dö grams golda, 
kelis hiel Ahab äkoedom fimükön sui maat; dö flon negegivovik hiela Leopold 
Bloom; dö fran labü regamagod, kel äsävilupon, nilü Varennes, eli Louis XVI 
äfugöl. Äsif dü drim, tikod, das könäd alik dälon sinifis famik at äjinon lü ob 
levemo, do neplänoviko, veütik. Äbegolob, aiplu vifiko, sütis e legadis 
nenmenikis. Fen ästöpon obi lä gul semik. Älogob treili ferik vorik; po on 
älogob glunatvilis blägik e vietikis vestibüla ela Concepción. Iziglibob 
sirkülöfiko; anu äbinob fagotü mets tum de viktualiselidöp, kö ägivoy obe eli 
Zahir. 


Äflekob obi; nügol dagik äjonon obe, se fagot, das viktualiselidöp ya 
pifärmükon. Tö süt Belgrano esumob loatatoodi. Nenslipik, pädalaböl, ti 
läbik, ätikob, das nos binon läs stöfimik, ka mon, ibä könäd alseimik (samo 
könäd völadü pesodazims teldeg) binon ibo lised fütüras mögik. Mon binon 
nedabinotik, ädönuob, mon binon tim fütürik. Kanon binön poszedel su süt, 
kanon binön musig hiela Brahms, kanon binön kaeds, kanon binön cög, kanon 
binön kaf, kanon binön vöds hiela Epictetus, kels tidons dö nestüm kol gold; 
binon el Proteus votükovikum, ka utan nisula Pharos. Binon tim 
nebüosagovik, tim hiela Bergson, no tim düfik Slama u ela Stoikhé. 
Fümetimans noons, das dabinon-la in vol jenöfot mögik igo bal, o.b. jenöfot, 
kel äkanon jenön; könäd sümbolon libavili obsik. (No äniludob ün tim et, das 
„tikods” at äbinons käfed ta el Zahir ä fom balid fluna diabik). Äslipikob mu 
kudiko, ab ädrimob, das äbinob könäds, kelis ägaledon grifiun. 


Ün del sököl äsludob, das ibinob brietik. Id äsludob ad libükön obi de 
könäd, kel so äkudükon obi. Älogedob oni: nosi patik älabon, plä kratots 
anik. Sepülön oni in gad u klänedön oni in plad seimik in bukemöp äbinosöv 
gudikün, ab ävilob mogolön de kul e flun onik. Äbuükob ad perön oni. No 
ägolob lü Pilar ün göd et, ni lü deadanöp; ävegob me träm lü Constitución, e 
de Constitución lù San Juan y Boedo. Änexänob süpo se trämavab tö 

Urquiza; älüodikob vesüdio, poso sulüdio; ämigob, ma nenleod pestudöl, 
sütagulis anik, e su süt, kel jinon lü ob sümik ad valiks, änügolob ini bötidöp 
seimik, äbegob ludrinedi seimik ed äpelob oni me el Zahir. Äfärmükob logis 
po lünät smokik; äplöpob ad no logön domanümis e sütanemis. Ün neit et 
äslugob piluli ela „veronal” ed äslipob takediko. 


Jü fin yunula äjäfikob me vobod ad penön konoti magälik. Ninädon 
notodotis rätöfik bal u kilis - pla el blud, äpenob eli glävavat; pla el gold, eli 
snekabed - e pepenon ma leced pösoda balid. Konan binon härmit, kel 
äklemom kosädi ko mens e lifom in sot läneda däsärtik. (El „Gnitaheidr” 
binon nem topa at). Kodü stedäl e balugöf lifa omik, mens anik cedons omi 
silanani; atos binon tuükam relöfik, bi men nendöbik no dabinon. Ad no 
penön mödikosi: om it äsäkapom fati okik; veratos fe, das atan äbinom 
magival famik, kel me lekans magivik ilabedom divi nenfinik. Jelam diva at 
ta monidesir lienetik menas binon disein, kele ededietom lifi okik; aldelo ä 
alneito galedom oni. Suno, ba tu suno, galedam at olabon fini: stels ekonons 
ome, das ya pesmiton gläv, kel odadränon omi laidio. (El „Gram” binon nem 
gläva at). Me stül ai komplitiköl, betikom nidi e fleköfi kopa onik; in bagaf 
seimik spikom dö fitajubs; in votik sagom, das div fa om pagaledöl binädon 
me gold stralöl e lins redik. Fino suemobs, das härmit binon snek : „Fafnir,” 
e div, su kel seaton, ut elas „Nibelungen.” Pub hiela „Sigurd” finükon süpo 
konoti at. 


Äsagob, das ledun smalota at (bevü kela sets änüpladob, nolaviko, 
liänis anik ela „Fáf-nismál) ädälon obe ad glömön könädi. Ädabinons neits, 
kü äcedob obi so fümiko fägiki ad glömön oni, das ämemidob oni desino. 
Nendoto ätuükob gebi timülas at; äbinos fasilikum ad primön, kas ad finükön 
onis. Vaniko ädönuob, das sirkotil nikelinik lejekik at no ädifon de votiks, 
kels sirkülons de nam bal lü nam votik, leigiks, nenfiniks ä nendämiks. 
Pästigädölo fa meditam at, ästeifülob ad betikön könädi votik, ab no äkanob. 
Memob i sperimänti seimik, pävaniüköl, geböl könädis Cilänik völadü 
pesodazims lul e degs, e könädi Luruguyänik völadü pesodazims teldeg. Tü 
yulul 16-id älabedob pouni bal; delo no älülogob oni, ab ün neit et (e votiks) 
äpladob oni dis luskop ed ävestigob oni yufü lit lampada lektinik. Poso 
ädäsinob oni me stib, travärü papür, Ädufalons nid, ed i drak, e hisaludan : 
„George;” no äplöpob ad votükön tikamagoti fimik at. 


(Tradutod fa hiel S, Meira 

VOM FILIK 
fa Frank Roger 


Smel levemik rosadas äfulükon luti soarik. Sol äjedon stralis 
lätikün oka sui lefogs, kels äflotons geilo sus horit. Äkoldülikos, e 
lefogs äprimons ad votakölikön : rojan kleilik nevifiko ävedon 
karmisinik e purpurik. 


Ab man äblibom su yal ed älogetom seilo e drimäliko lü sil 
dagiköl, du id älülogom mufilis lufümik in dag, kel ävilupons valikosi 
jüs pub stelas balid nidülöl. 


Ko seifül äseidom oki in flökastul oka ed äreifom väreti 
konyaka su tab bäadik flanü om. Soaralulit ivotafomon flumöfi 
yelovik voiko blägiki. Älasumom väreti, ämufilom nevifiko konyaki, 
ed äslürfom oni. Äbetikölo nosi pato, äsulogom süpo - e pö naed 
balid älogom vomi filik. 


Ärönof lefagao, pö sim verik logäma omik, vü bimüls e bims 
töbo logädiks; balna ätikom, das äkanom lilön smili benotonik ofa, kel 
ägeleogon in neitalut. 

Äbinos zesüdo fomäl oma. 


Äslipom püdiko dü neit et. 


Kü sol ämodonikon ninü mel flamas, änügifom konyaki votik 
ed ägolom sunädo lü yal. Vien no ädabinon; ton nonik. 


Äseadom in flökastul ed älogetom seilo lü fels loyeflanü 
gadakiud bo dü lafadüp. Tio idrinom konyaki oka, ed ästunidom ga 
sili lölöfiko nen lefogs e stels. 

Tän, süpo, älogom stedo föfü ok - - ed älogom dönu vomi 
filik. 


Naedü at äbinof nilikum, ba mets luldeg mo de om. Äsenom 
flapi lada, kel äpebon levemo, ed äkanom lilön kleiliko smili klilik 
voma; id äküpedom, das ärönof nüdafuto. Dis flams flamülöl 
älenlabof juüpi lunik, kel äkontagon gluni. Ärönof vifiko, tu tu vifiko. 


Äslipom gudiko dü neit et. Ädrimom dö filetatop, kela flams 
klilik rojanik ädanüdons zü boadablögs. 


Tü neit sököl ya ästebedom ofi; äseadom in flökastul, lad 
äpebon lienetiko, logs äskruton dagi. No äküpälom ni ad dom vagik 
pödo, ni ad stels löpo, e no äsevedom smeli rosadas, kel äfulükon 
lutemi. Te äseadom us, ed äledesirom ofi. 


Fino sufäd oma päbläfon - - - atna äbinof vo nilikum ome; 
äkanom loegön ofi rönön, me flams petegöl, herem ofa lunik flitöl po 
of. 


Anu äsevom nemuiko, nen jad dota, dö hikel äsmilof. Smil 
läcerik ofa äfulükon luti, spearüköl smeli rosadas e koldüli soarik. 
Nevifiko älöükom oki de stul, ädunom stepis anik föfio, ed älogetom 
lüodü of jüs inepubof. Peb oma änevifikon dönu. Odelo, ba odelo. 
Adelo ibinof vemo nilik. 


Ägegolom ini dom vagik äsif drimölo, äfärmükom körtenis 
bigik veluvik, äluxamom bukis me püf petegölis su bukaboeds, vasodi 
Tsyinänik, me sümbols magivik pedekölis, äbruvom soaraluti 
koldülik, ed äsukom sefädöpi vü stofeds satinik beda okik. Odelo-li? 
Ba odelo-li? 


Tü neit sököl, no iböladom oki ad sumön väreti konyaka. 

Äbinon vienül nenämik. Äseadom seilo su flokastul oka; buk, 
nepereidöl, äseaton su tab flanü om. 


Sosus sol icenon ad köl dibikum ed inepubon fino dis horit, 
ävedom närvodik ed änetakedikom. Adelo vom okömof vemo niliko . 
. . va stedo kü om-li? 


Äpubof dönu - - - - Äloegom ofi kömön fagao, kel äzibunof vü 
bimüls, jedölo juüp lunik leitik ini lut, lemufükölo heremi ofa du flams 
äläkons koapi lölik ofa. 


Smil ofa ägeleogon laodiko, kleiliko, e kü äbinof te steps anik de 
om, äsmililof, ed ävisipof ome: „Odelo, odelo,” ämoflekof logedi ofa 
ed ämorönof dönu in flamot lita e hita. Ädekluinom sueti de flom oka 
ed äsökom ofi me steps anik zogöl. Äbleibom logetön ofi dü tim lunik, 
jüs silhuät ofa japiko peskätöl äbinon tu fagik ad palogön. 


Dü neit et älemufükom oki ai dönu in bed. Ädrimom dö 
fotafils, dö funifilüköps e dö smel japik sulfina. „Odelo.” Flams 
ävilupons koapi oma lölöfiko, e murölo äloverölom flanio votik oka. 


Tü neit sököl, sosus iloegom ofi vevifön in viräd fila, istürom 
väreti lafafulik konyaka. Flumot jeragik äspilon love tab ed ärönon sui 
blitoma. No igo ijäfikom me kluin miota. 


Äsulogom -- - - - ed älogom, das ärönof stedo lü om, smilölo 
laodiko; brads ofa äreifons omi. Anu lad oma äpebon lienetiko, ed 
ätifalom, ab äplöpom ad gegaenön leigaveti oka. Tän id om ireifom 
ofi, ed ifärmükom logis oka du flams ofa änüslugons omi, ed ipedof 
lipis filik ta lips oma . . . 


Cils äsevons, das ideikons tu fagiko de lom, e ba öblamons 
kodü atos pö lüköm baik lü dom. Isludons seko ad takädön boso büä 
öprimons getävi lomio. 

Balan onas änügolof ini dom, ab älogof neki. Ävokädof, ab no 
äbinon gespik. 


Tän alans ägolons ninio. 

Dredilo äsukons da dom lölik, ab äkolkömons neki. 

Ab tän - - su yal ätuvons koapi mana. Pifilükon lölöfiko. 
FIN 


(Tradutod fa hiel R. Midgley) 
. ° . . . . . 


SMILOBSÖS! 


MATAN SNATIK 
i iöpo äbinol-li aneito? 

: Äbinob søgü flen gudikün oba. 
Jimatan : E kiöpo äbinom-li flen gudikün ola? 
Himatan : In biribötädöp. 





NELEIGÖF 
Fat : Sevol-li, o son oba, kikodo eflapob-li oli? 
Son: Si! Bi binol nämikum ka ob!! 


IQ VI! 
Hiflen : Cem kinik lä ol binon-li vamikün? 
Jiflen : Fidacem ven fatül getom lektinakalkuli! 


GESPIK STEDÄLIK 
Pul : If äbinol-la balionan, kisi dunolöv-li ko mon? 
Jipul : Nespäloböv oni! 


KOD GUDIK 
Cif:  Kikodo kömol-li lato ini bür? 
Dünan : Bi sagoy, das kurat binon plüt plinas, e no binob plin! 

PATÄD VOLAPŪKA (FÖVOT) 


(5) Ad sinifön : timü, samo: 


(a) Pö nolüdavien stom binon koldik; 

(ä) Pë saun gudik mens binons koteniks; 
(b) Kolkömob omi ai pö düp ot 

(c) No äbinof lomo pö nun at lügik; 

(d) Voboy gudikumo pë göd. 


(6) Ad sinifön : to, samo: 


(a) Pö prüd valik, pecütom; 

(ä) Pë dredil oma demü mugs, äbinom pläo kuradik; 
(b) Äbinof nilädan gudik pö neplüt oka; 

(c) Äplidofs futaglöpädi pö dred menamödota; 

(d) Pä fen omik, äspatom boso aldeliko. 


7) Ad sinifön ;: nämädü, samo: 


(a) Valikos mögon pö God; 

(ä) Pö diktoran mens älobedons, u ädeadons; 

(b) Pö diab saludans peblufodons; 

(c) Pö batays mödik net at äkomipon ta net gretik; 

(d) Pö propagid legudik pük bevünetik estäänükon oki da vol. 


POSPENÄD 
Äsä kanoy logön de sams löpik, präpod PÖ vobon mödo in Volapük. Ba osagoy-la, 
das binos gudikum ad gebön vödi votik, as sam: Valikos mögon nämädü God, pla: 


Vallkos mögon pö God. Dabinons noms cifik tel in tef at: 


(1) If sinif seta binon telplanövik sekü geb präpoda PÖ, binos konsälabik ad 
gebön vödi votik; 


(2) Semikna set binon leitikum gebü PÖ ka medü vöd votik lunikum, samo, ven 
penoy poedoti, 


